ས་ངན་གྱི་གླུ་གར་ཞེས་གྲགས་པའི་འབྱུང་ཁུངས་ནི་ཕ་རྒྱུད་རིག་གནས་ལ་ཐུག་ཡོད་པ་ཡིན་ཞིང་།ཕ་ཚོ་སོ་སོ་ནང་ལ་མཐུན་སྒྲིལ་ཡོང་དགོས་པའི་ཆེད་དུ་ཚོགས་དཔོན་གྱིས་བཀོད་སྒྲིག་འོག་ཚོགས་པའི་ནང་མི་ཡོངས་ཀྱི་ཆུང་དུས་ནས་གླུ་གར་དང་གཏམ་དཔེ་སོགས་ལ་མཐོང་ཆེན་བྱས་ནས་ངག་དང་རྡོག་བྲོ་སོགས་སྦྱོང་།རིམ་བཞིན་ས་ངན་འབངས་མི་ཡོངས་ཀྱི་འཚོ་བའི་ནང་ལ་གླུ་གར་རིག་གནས་མེད་དུ་མི་རུང་བར་གྱུར།སྤྱིར་ས་ངན་ཕྱོགས་ཀྱི་ཕ་རྒྱུད་རིག་གནས་དར་ཁྱབ་ཆེ་བའི་རྐྱེན་གྱི་རིག་རྩལ་སྐོར་གྱི་རིག་གནས་ནི་ཕུན་སུམ་ཚོགས་པར་གྱུར་ཡོད།མི་རྣམས་ཀྱིས་ཐོག་མར་རྐང་པས་རྡོག་བྲོ་མ་བྱས་པའི་སྔོན་མཛུབ་མོའི་ཅོག་ཙེའི་སྟེང་རྡོག་བྲོ་སྦྱོང་བ་མཐར་ཕྱིན་པར་བྱས་པ་ཡང་ཡོད།དེའི་རྗེས་རྐང་པས་རྡོག་བྲོ་བརྒྱབ་སྟེ་ཕ་ཚོའི་བཤད་པའམ་ཡང་ན་ལོ་རྒྱུས་དང་དཔའ་ངར་སོགས་ལ་བསྟོད་བསྔགས་བྱས་ཡོད།ས་ངན་གྱི་གླུ་གར་རིག་གནས་ཕུན་སུམ་ཚོགས་པར་གྱུར་པའི་རྒྱུ་མཚན་གཙོ་བོ་ནི་ཕ་རྒྱུད་རིག་གནས་ཀྱི་རྗེས་ཤུལ་ཆེ་བའི་ས་ངན་ལུང་པའི་ནང་ལ་གཙོ་བོ་སྐོར་ཁག་སྟོབས་ཤུགས་ཆེ་ཆུང་ལ་ལྟ་དགོས་པས།གཉེན་སྒྲིག་བྱེད་རྒྱུ་དེ་གཙོ་བོ་ཕ་ཚོའམ་སྐོར་པ་ཕན་ཚུན་གྱི་སྟོབས་ཤུགས་ཆེ་རུ་ཕྱིན་པའི་རྒྱུ་རྐྱེན་ལ་དམིགས་ཡོད།སྐོར་པའི་ནང་ལ་གཉེན་སྒྲིག་གི་གོམས་སྲོལ་མེད།གཉེན་སྒྲིག་ཉིན་མོ་དེར་མག་པ་དང་བག་མའི་སྐོར་པ་བར་གླུ་གར་སོགས་ཀྱི་འགྲན་རྩོད་ཉིན་གསུམ་ལ་བྱེད་དགོས།དེ་ནས་མི་དཔོན་བླ་ཆེན་རྣམས་ཀྱིས་ཐུགས་སྤྲོ་གཏོང་བ།ལོ་དུས་རྒྱུན་ཆགས་སུ་དར་བའི་ཡུལ་ལུང་གི་དགའ་སྟོན།གནམ་ལོ་གསར་ཚེས་ཀྱི་དུས་སྟོན།མག་པ་དང་བག་མའི་གཉེན་སྟོན་སོགས་ཀྱི་སྐབས་སོ་སོའི་སྐོར་པ་ལ་གླུ་གར་ཁྲལ་སྤྲོད་དགོས།དེའི་ཕྱིར་སྦྱང་འབྲས་ཕུལ་དུ་ཕྱིན་པར་གྱུར་ཡོད།